Document ID: 32007R0679

KOMISIJAS REGULA (EK) Nr. 679/2007
(2007. gada 18. jūnijs),
ar ko 2007./2008. tirdzniecības gadam nosaka atbalsta apjomu par persikiem, kas paredzēti pārstrādei
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās līgumu,
ņemot vērā Bulgārijas un Rumānijas Pievienošanās aktu, un jo īpaši tā 41. pantu,
ņemot vērā Padomes 1996. gada 28. oktobra Regulu (EK) Nr. 2201/96 par augļu un dārzeņu pārstrādes produktu tirgus kopējo organizāciju (1), un jo īpaši tās 6. panta 1. punktu,
tā kā:
(1)
3. panta 3. punkts Komisijas 2003. gada 29. augusta Regulā (EK) Nr. 1535/2003, ar ko paredz sīki izstrādātus noteikumus par to, kā piemērot Padomes Regulu (EK) Nr. 2201/96 attiecībā uz atbalsta programmu augļu un dārzeņu pārstrādes produktiem (2), paredzēts, ka Komisija ne vēlāk kā 31. maijā publicē atbalsta apjomu, kas piemērojams par persikiem, kuri paredzēti pārstrādei.
(2)
Tām dalībvalstīm, kas bija Kopienas sastāvā 2006. gada 31. decembrī, Kopienas un attiecīgās valsts persiku pārstrādes sliekšņa ievērošanu, kas minēts Regulas (EK) Nr. 2201/96 5. panta 1. punktā, nosaka, pamatojoties uz atbalstītajiem daudzumiem trīs pēdējos tirdzniecības gados, par ko ir pieejami galīgie dati par visām attiecīgajām dalībvalstīm.
(3)
Caurmērā saskaņā ar atbalsta shēmu pārstrādāto persiku daudzums pēdējo triju tirdzniecības gadu laikā ir bijis mazāks par Kopienas slieksni. Tātad tirdzniecības gadam piemērojamais atbalsts 2007./2008. katrā dalībvalstī ir jāaprēķina atbilstoši Regulas (EK) Nr. 2201/96 4. panta 2. punktā paredzētajam daudzumam.
(4)
Regulas (EK) Nr. 2201/96 5. pantā paredzētais mehānisms valstu pārstrādes sliekšņu ievērošanas pārbaudei nav nekavējoties jāpiemēro Bulgārijai un Rumānijai. Tādēļ jānosaka pārejas posma pasākumi tā piemērošanai. Par 2007./2008. tirdzniecības gadu, attiecībā uz kuru nav pieejamu datu valsts un Kopienas persiku pārstrādes sliekšņu ievērošanas pārbaudei šajās dalībvalstīs, kā piesardzības pasākums jāveic atbalsta apjoma iepriekšējs samazinājums, kuru atmaksā, ja minētā tirdzniecības gada beigās nav pārsniegts limits.
(5)
Šajā regulā paredzētie pasākumi ir saskaņā ar Augļu un dārzeņu pārstrādes produktu pārvaldības komitejas atzinumu,
IR PIEŅĒMUSI ŠO REGULU.
1. pants
1. Saskaņā ar Regulas (EK) Nr. 2201/96 2. pantu 2007./2008. tirdzniecības gadam nosaka atbalstu persikiem 47,70 euro apmērā par tonnu visām dalībvalstīm, kas bija Kopienas sastāvā 2006. gada 31. decembrī.
2. Saskaņā ar Regulas (EK) Nr. 2201/96 2. pantu tirdzniecības gadam Bulgārijai un Rumānijai nosaka atbalstu par persikiem 35,78 euro apmērā par tonnu.
2. pants
1. Ja aprēķini, lai pārbaudītu Kopienas sliekšņa ievērošanu 2007./2008. tirdzniecības gadā, liecina, ka Kopienas slieksnis nav pārsniegts, Bulgārijā un Rumānijā pēc 2007./2008. tirdzniecības gada beigām izmaksā papildu summu, kas ir 25 % no Regulas (EK) Nr. 2201/96 4. panta 2. punktā paredzētā atbalsta apjoma.
2. Ja tiek konstatēts, ka Kopienas slieksnis ir pārsniegts un ja Bulgārijā un Rumānijā slieksnis nav pārsniegts vai slieksnis ir pārsniegts par mazāk nekā 25 %, papildu summu šajās dalībvalstīs izmaksā pēc 2007./2008. tirdzniecības gada beigām.
Pirmajā daļā paredzēto papildu summu nosaka, pamatojoties uz faktisko apjomu, par kādu pārsniegts attiecīgās valsts slieksnis, nepārsniedzot 25 % no atbalsta apjoma, kas noteikts Regulas (EK) Nr. 2201/96 4. panta 2. punktā.
3. Lai pārbaudītu attiecīgās valsts pārstrādes sliekšņu ievērošanu Bulgārijā un Rumānijā, par 2007./2008. tirdzniecības gadu aprēķinu izdara, pamatojoties uz atbalstītajiem daudzumiem 2007./2008. tirdzniecības gada laikā.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 18. jūnijā

Labels: 3
17
19
5